पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला. बिजली वितरण निगम मौसम की पहली मार से मात खा गया। जब ठंड थी तब विभाग के अधिकारियों ने दावा किया कि इस बार लोगों को शिकायत नहीं मिलेगी। अमला मुस्तैद है। ज्यादा कट नहीं लगेंगे। लोग परेशान नहीं होंगे। इन दावों की अंधड़ ने हवा निकाल दी। वही हुआ जो पिछले साल हुआ था। कई इलाके अंधेरे में डूबे रहे। परेशान लोग शिकायत केंद्रों में फोन लगाते रहे।
अव्वल तो ये कि फोन लगे ही नहीं और जब लगे तो जवाब दिल जलाने वाले थे। परेशान लोग क्या करते। जब इनवर्टर ने भी दम तोड़ दिया, तब खुली छत पर लोगों ने प्रकृति को अपना हमदम बनाया। यहां भी मुसीबत थी। अपनी मौजूदगी से अम्बाला को हमेशा हिलाने और बीमार करने वाले मच्छर लोगों के पीछे पड़ गए। नतीजतन मच्छरदानियां निकाली गईं। जैसे-तैसे रात बीत गई। शुक्रवार की सुबह भी बिजली गुल थी। बिजली वितरण निगम के कर्मचारी खंभे सीधे करने में लगे रहे। वन विभाग के कर्मचारी पेड़ों की छंटाई में जुटे रहे। व्यापारी भी परेशान थे। प्रमुख बाजारों में जनरेटर का धुंआ उड़ रहा था।
अभी और अंधड़ के आसार
अम्बालात्न गुरुवार को अम्बाला में 19.8 एमएम बरसात हुई। शुक्रवार को तापमान में गिरावट आ गई। अधिकतम व न्यूनतम तापमान सामान्य से चार डिग्री सेल्सियस नीचे गिर गया है। मौसम विभाग ने अगले 24 घंटे में हरियाणा व पंजाब के कुछ हिस्सों में अंधड़ चलने की संभावना जताई है। शुक्रवार को अम्बाला का अधिकतम तापमान 35.8 व न्यूनतम 22.2 डिग्री सेल्सियस दर्ज किया गया। बरसात की वजह से चिपचिपाहट बढ़ गई है। इससे लोग परेशान रहे।
बब्याल पॉवर हाउस व आनंद नगर ‘बी’ में प्रदर्शन
पहली राहत ने शहर के लोगों को प्रदर्शन करने पर मजबूर कर दिया। कैंट स्थित बब्याल पॉवर हाउस व बोह रोड स्थित आनंद नगर बी में लोगों ने इकट्ठे होकर रोष प्रकट किया। लोगों को भड़कता देख एक्सईएन कैंट बीएस रंगा मौके पर पहुंचे और लोगों का शांत कराया। लोगों ने कहा कि अंधड़ के बाद से क्षेत्र में बिजली की सप्लाई नहीं है। आनंद नगर बी का ट्यूबवेल दो दिन से खराब था जब ठीक हुआ तो अंधड़ की वजह से नहीं चल पाया। कॉलोनी में बिजली की सप्लाई ठप पड़ी है, इसलिए चार दिन से लोग पानी की सप्लाई को तरस गए हैं। सुरजीत कौर, सुमित्रा देवी, गुरदेव कौर, प्रोमिला शर्मा, हेमलता, स्वर्णजीत कौर, गीता शर्मा, प्रकाश सिंह राणा, सुलोचन कुमार, एमएल शर्मा, श्याम लाल, ओपी शर्मा, जेपी शर्मा, मनोहर लाल, सुरजीत सिंह, अजीत सिंह, बृजभूषण, मदन लाल, दलजीत सिंह, श्याम लाल सूद व सोमनाथ ने कहा कि अंधड़ के बाद से निगम अधिकारियों के पीछे चक्कर काट रहे हैं, किसी भी अधिकारी ने उनकी समस्या नहीं सुनी।
जेई का कमाल देखिए : लोगों ने आरोप लगाया कि बब्याल पॉवर हाउस का एक जेई आनंद नगर बी में ही रहता है। जेई ने अपनी सहूलियत के लिए गली की बिजली की सप्लाई ठीक कर ली और बाकी क्षेत्र को छोड़ दिया। काली माता मंदिर के पास लगे नए ट्रांसफार्मर पर करीब 20 घर हैं जिसमें एक जेई का घर भी शामिल है।
गुस्साए लोगों ने लगाया जाम
अंधड़ के बाद गुरुवार शाम से गई बिजली जब शुक्रवार देर शाम 7.30 बजे तक नहीं आई तो गुस्साए लोगों ने सिटी में पीली कोठी के समीप जाम लगा दिया। जाम लगने से यातायात अवरुद्ध हो गया। लगभग पौने घंटे बाद मौके पर पहुंचे बिजली अधिकारियों के आश्वासन के बाद लोगों ने जाम खोला। गुरुवार शाम पांच बजे के करीब अंधड़ के बाद लायलपुर बस्ती, रणजीत नगर, विवेक विहार, मोती नगर, महावीर नगर में बिजली गुल हो गई थी। लोगों को उम्मीद थी कि रात को बिजली आ जाएगी, लेकिन सुबह तक नहीं आई तो बिजली विभाग के अधिकारियों को लोगों ने शिकायत की। मनदीप, पवन, सुरेंद्र ने बताया कि बिजली आने के लिए शाम तक का समय दिया गया था। जब बिजली नहीं आई तो लोगों को मजबूरन जाम लगाना पड़ा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn